Antreprenorii locali încep să ridice glasul: “Suntem cocosati 
de taxe, suntem alungaţi din oraşe, statul nu face decât să 
omoare investiţiile, iar pe 25 ale lunii, dacă nu am bani în 
cont mă execută. Nu ştiu dacă o ducem bine.” 


De la Bucureşti, unde se învârt marile companii, 
multinationalele sau oamenii de afaceri puternici, business-ul local nu intră chiar în topul 
prioritatilor. Companiile sunt mult mai mici, iar antreprenorii locali nu sunt atât de cunoscuţi la 
nivel național, „nu trec sticla”, deci pot să nu fie luaţi în considerare, nu intră în breaking news. 


Criza prelungită, lipsa încrederii în viitor, pe care nu îl mai văd, şi mai ales mediul economic 
românesc stresant îi face pe antreprenorii locali să devină mai vocali, să se revolte, chiar dacă 
acum într-un cadru mai restrâns, în cercul lor din oraş sau din judeţ. 


Ei cred că statul le ia tot prin taxe (taxa pe stâlp) şi impozite şi nu le dă nimic înapoi, nicio 
facilitate, nicio autostradă (parcă aici în Moldova vor să rămânem săraci), nu le aduce niciun 
investitor străin (să vină străini nu ne ferim, avem nevoie de investiţii în Constanţa), şi oricum 
discută numai cu multinationalele (cărora le dă HG-uri, iar nouă ne trimite DNA-ul — Bucureşti). 


Dacă firmele mari au reuşit să treacă prin criză mai puţin lovite, companiile româneşti care 
activează local au fost lovite în plin, au ajuns pradă Fiscului, băncilor (condițiile de restructurare 
a creditelor sunt grele, spune un antreprenor) şi autorităţilor locale (Mazăre), iar ca să reziste şi 
să obțină contracte trebuie să fie în acelaşi partid care este la putere sau în aceeaşi camarilă 
locală. 


Antreprenorii locali au început să ridice glasul şi la adresa politicienilor, guvernului, statului, dar 
şi la adresa băncilor. De ce să plătesc eu creditele neperformante, se întreabă Niculae Apostol, 
proprietarul Kosarom. M-am dus la bancă cu o analiză din ZF privind costul creditelor şi le-am 
cerut să-mi reducă dobânda (aproximativ două puncte procentuale din costul unui credit nou 
reprezintă riscul pentru creditele neperformante acordate anterior) — n.r. Cum pot eu să am un 
cost mai bun pe produs dacă nemţii iau credite cu 2%, iar eu plătesc de 3-4 ori mai mult, spune 
un antreprenor din Braşov. La un transfer de 5.000 de euro in Austria plăteşti 5 euro, iar în 
România la aceeaşi bancă plăteşti 25 de euro, de ce, spune un antreprenor din Cluj. 


De ce cresc toate utilităţile, azi gazul cu 5%, apa cu 20%, iar energia cu 10%, le-am dat totul la 
străini, se revolta un antreprenor din laşi. Acum vine iarna şi o să moară toate vânzările 


(populaţia o să trebuiască să plătească facturi mai mari la întreţinere), afirmă un antreprenor din 
Constanta, unde gigacaloria lui Mazăre are cel mai ridicat pret din toată tara. 


Toţi se întreabă unde se duc banii pe care îi plătesc lună de lună la stat, pentru că nu se vede 
nimic. Spitalele sunt la fel, nu se mai învaţă carte, iar tinerii nu ştiu nimic, nici să țină un ciocan 
în mână, drumurile sunt la fel de proaste, cu toate că plătesc taxa pe benzină (euroacciza), iar 
politicieni şi pe guvernanti nu îi interesează ce se întâmplă cu noi, din partea lor putem să şi 
închidem (să vină ministrul IMM-urilor din biroul lui şi să vadă cu ce ne confruntăm, a cerut un 
antreprenor din Constanţa). 


Furia antreprenorilor s-a îndreptat şi către ZF: Să veniţi aici, în mizeria noastră, să vedeţi cum 
este, voi scrieți numai despre lucrurile macro, de sus, dar business-ul se face aici jos, la talpă, 
veniți să scrieți realitatea, nu numai despre companiile mari care vă plătesc (antreprenorul 
Gheorghe Avram, de la DAS Iaşi). 


Am încercat să redau prin câteva fraze culese la întâlnirile dintre Volksbank, ZF şi comunităţile 
locale, în cadrul proiectului editorial "România pe profit”, ceea ce cred şi simt acum 
antreprenorii locali despre cum merge economia (nu merge bine deloc), despre cum este mediul 
de afaceri local (depresiv) şi care se uită spre Bucureşti în speranţa unei soluţii salvatoare. 


Atâta timp cât antreprenorii locali nu îşi vor face simțită vocea cu mai multă tărie şi libertate, 
atâta timp cât ei nu vor cere socoteală primarilor, parlamentarilor lor, până la urmă miniştrilor, 
premierului şi preşedintelui, şi nu invers, când antreprenorii trebuie să se ducă cu şapca în mână 
şi cu geanta de bani la partid ca să respire, cei de la Bucureşti nu îi vor băga în seamă. 


Fiecare business local are în spate câțiva angajaţi, cu familiile lor, iar adunaţi ajung la două 
milioane, ceea ce reprezintă o forță. Din acest motiv antreprenorii locali ar trebui să fie conştienţi 


de acest lucru şi să îşi folosească această putere la nivel național. 


Dacă nu protestati public, dacă nu vă ridicați în picioare, mâine veţi fi şi mai mult asupriti 
ECONOMIC. 

